1 Johannes 3 ABA - Julle kan seker wees dat die Vader - Bible Search
1Julle kan seker wees dat die Vader baie lief is vir ons. Hy het ons sy kinders gemaak en nou is ons kinders van God. Die mense van die wêreld wou nie vir God ken nie. Daarom wil hulle ons ook nie ken nie. 2Vriende, ons is nou kinders van God. Ons weet nog nie presies hoe wonderlik ons eendag sal wees nie, maar ons weet dit: Wanneer Jesus kom, dan sal ons wees soos Hy, want ons sal Hom sien soos Hy regtig is. 3Almal wat seker is dat Jesus weer kom, *reinig hulleself sodat hulle *rein is, soos Jesus rein is.
4Almal wat sonde doen, doen nie wat God se wette sê nie, want wanneer iemand nie doen wat God se wette sê nie, dan doen hy sonde. 5Julle weet dat Jesus na die aarde gekom het om sondes weg te neem, Hy wat self niks sonde gedoen het nie. 6Mense wat aan Hom behoort, hou nie aan om sonde te doen nie, maar mense wat aanhou om sonde te doen, glo nie in Hom nie en hulle ken Hom nie.
7Vriende, julle moenie luister na mense wat verkeerde dinge vir julle leer nie. Mense wat lewe soos God wil hê, is gehoorsaam aan God, soos Jesus gehoorsaam is aan God. 8Maar mense wat aanhou om sonde te doen, is kinders van *die duiwel, want die duiwel doen van die begin af sonde. Die Seun van God het na die wêreld gekom sodat die duiwel nie sal kan doen wat hy wil doen nie. 9Mense wat God se kinders is, hou nie aan om sonde te doen nie, want God het die ware lewe in hulle harte laat begin. Hulle kan nie aanhou om sonde te doen nie, want hulle is God se kinders. 10Hoe weet ’n mens wie is kinders van God en wie is kinders van die duiwel? Kinders van God doen wat God wil hê en hulle is lief vir die ander *gelowiges.
Gelowiges moet lief wees vir mekaar
11Toe julle begin het om in Jesus te glo, het julle gehoor dat julle lief moet wees vir mekaar. 12Julle moenie soos Kain wees nie. Hy was ’n kind van *die duiwel en *hy het sy broer vermoor. Hoekom het hy sy broer vermoor? Hy het dit gedoen omdat hý slegte dinge gedoen het, maar sy broer het gedoen wat God wil hê.
13Vriende, wanneer die mense van die wêreld vir julle haat, dan moet julle nie verbaas wees nie. 14Ons weet dat ons nie meer *geestelik dood is nie, ons lewe. Ons weet dit omdat ons lief is vir die ander *gelowiges. Mense wat nie lief is vir ander gelowiges nie, is nog geestelik dood. 15Mense wat ander gelowiges haat, is moordenaars, en julle weet dat moordenaars nie die *ewige lewe het nie. 16Jesus het vir ons gewys wat liefde is, want Hy het gesterf sodat ons kan lewe. En so moet ons ook sterf sodat die ander gelowiges kan lewe. 17Mense wat baie goed het, sien miskien dat ’n ander gelowige iets nodig het, maar hulle is nie jammer vir hom nie en hulle wil hom nie help nie. Daardie mense wys dat hulle nie lief is vir God nie.
18Vriende, ons moet lief wees vir die ander gelowiges, maar ons moet dit nie net sê nie. Ons moet dinge dóén wat wys dat ons lief is vir hulle omdat ons weet wat die waarheid is. 19-20As ons daardie dinge doen, dan sal ons weet dat God sy waarheid vir ons gegee het. As ons *skuldig voel en dink God moet ons straf, dan moet ons nie bang wees vir God se *oordeel nie. Want ons weet dat God belangriker is as die dinge wat ons in ons harte voel. En God weet alles. 21Vriende, ons voel nie skuldig nie en ons is nie bang vir God se straf nie, daarom is ons ook nie bang om vir Hom iets te vra nie. 22En God gee vir ons wat ons vra, want ons doen die dinge wat Hy sê ons moet doen, dinge waarvan Hy hou.
23God wil hê dat ons in sy Seun Jesus Christus moet glo en dat ons lief moet wees vir mekaar. Jesus het gesê ons moet dit doen. 24As ons doen wat God sê, dan bly ons by Hom en Hy bly by ons. En ons weet dat Hy by ons bly, want Hy het vir ons die Heilige Gees gegee.